Jann Sjursen (KRF), 2003-04-24:
Indledningsvis vil jeg gerne takke forespørgerne for at have rejst denne debat om bande- og rockerkriminalitet og om, hvordan vi kan forebygge den.
Jeg synes, det er et væsentligt tema at sætte til debat.
Der er ingen tvivl om, at den rockerbaserede kriminalitet er vokset de seneste år, og den har trukket en masse med sig.
Rockerne er involveret i narkokriminalitet, handel med hash, handel med kvinder og også i mere almindelig forretningspræget virksomhed i dag.
Derfor er det helt afgørende, at der bliver sat ind med en bred vifte af initiativer for at få taget fat om, nogle kan vel kalde det ondets rod, som det har lydt her i debatten, eller i hvert fald på at få rockerne mandsopdækket og få deres kriminelle virksomhed stoppet.
Det tror jeg er vigtigt også for at undgå, at børn og unge af den ene eller den anden grund skal føle sig tiltrukket af rockermiljøet.
Det er der desværre en del der bliver, også i de her år, hvis man ser på tilgangen til supportergrupper m.v.
Det er vigtigt både med retspolitiske og socialpolitiske instrumenter i kampen for at undgå, at flere melder sig under fanerne eller under rygmærkerne hos rockerne.
Det er også nødvendigt at øge ressourcerne på disse områder, for at det kan ske. Den politimæssige indsats er efter Kristeligt Folkepartis opfattelse helt afgørende for at begrænse udbredelsen af rockerne og deres kriminalitet.
Den indsats, som politiet har gjort i de sidste år, har været positiv og bemærkelsesværdig positiv.
Det er opnået på baggrund af et enormt stort ressourceforbrug, hvilket også har været medvirkende til, at politiet i dag står med den overarbejdspukkel, de gør.
Som det fremgik af det forslag til vedtagelse, jeg fremsatte tidligere i debatten, er det Kristeligt Folkepartis opfattelse, at bl.a. prioritering af bekæmpelse af rockerbander og -grupper har ført til, at man også har måttet nedprioritere andre opgaver, og efter vores opfattelse også, at politiet i dag ikke har de nødvendige ressourcer til det mere kriminalpræventive arbejde, som for alvor er det, der kan være med til at begrænse tilstrømningen til rockergrupperne og andre bander i de her år.
Netop det kriminalpræventive arbejde, som politiet kan og skal udføre i samarbejde med bl.a. skoler og sociale myndigheder inden for det såkaldte SSP-samarbejde,
er helt afgørende for at få fat på de børn og unge, som kunne være potentielle bandemedlemmer og måske senere rockermedlemmer, hvis man ikke får fat i dem på et tidligt tidspunkt.
Her er der brug for politi, men også de sociale myndigheder og for, at skolerne får flere ressourcer til at kunne prioritere det arbejde.
Det er et kommunalt ansvar, men det er også et statsligt ansvar at påse, at det rent faktisk sker.
Jeg mener også, det er vigtigt, som forespørgerne har været inde på her i debatten, at se på det boligsociale arbejde som et vigtigt element i forebyggelsen.
Det kan vi sådan set kun være enige med Socialdemokratiet i.
Jeg vil selvfølgelig også i den forbindelse beklage nogle af de besparelser, der er sket på det område.
Jeg vil godt understrege, at for Kristeligt Folkeparti
er det altså også uhyre vigtigt, at vi peger på det forældreansvar, som er så helt afgørende i forhold til at sikre, at børn får de rette opvækstbetingelser og de sunde værdier, som også gør, at de ikke havner i kriminalitet og
heller ikke i rockerrelateret kriminalitet
Om det forslag til vedtagelse, som er fremsat af Dansk Folkeparti på vegne af også regeringspartierne, må jeg sige, at det kan vi ikke støtte, fordi det forslag jo tager indirekte stilling til det lovforslag, som vi senere skal behandle, og som regeringspartierne og ministeren inklusive har viet stor opmærksomhed i debatten.
Det vil vi ikke positivt tage stilling til med det forslag til vedtagelse, som V, K og DF har præsenteret her i dag.
Det er selvfølgelig også en af grundene til, at vi har fremsat vores eget forslag under debatten.
I det forslag, som Socialdemokraterne har fremsat, er der selvfølgelig mange positive aspekter, hvilket også er fremgået af den ordførertale, jeg her har holdt.
Det forslag, der vil komme til afstemning først, er regeringspartiernes og Dansk Folkepartis, og det kan vi altså ikke støtte.